
סיכום פגישה עם נציגי אגף האכיפה של המשרד

לאיכות הסביבה
אתמול, יום רביעי 12.4 השתתפתי כנציג טייסת 10 במפגש שנתי של מחלקת האכיפה של המשרד לאיכות הסביבה במלון טל בתל אביב.
השתתפו במפגש: יצחק בן דוד – סמנכ"ל בכיר לאכיפה,   אמיר לוין - מנהל המשטרה הירוקה, רני אמיר - מנהל אגף ים וחופים וסנ"צ יואב מדינה - ראש מדור איכות הסביבה במשטרה.  מלבדם נכחו כ-15  קציני משטרה מהמחוזות הנושאים בתפקידי אכיפה של איכות הסביבה.
המפגש יועד לסקירת הפעילות של האגף בשנת 2003 ולהצגת התכניות של כל מחוז לשנת 2004.  להלן נקודות שהועלו ע"י משתתפי המפגש הנוגעות לטייסת 10:
1. כמעט כל המחוזות ציינו את העזרה שזכו לה בטיסות עם הטייסת והדגישו את הפוטנציאל הרב והחיסכון באמצעים וכוח אדם הגלום בטיסות אלה.
2. כמעט כל המחוזות שילבו את הטיסות עם הטייסת בתכנית העבודה שלהם לשנת 2004.
3. כל מי שטס עם אנשי טייסת 10 שיבח את הרמה המקצועית הגבוהה של הטייסים, ובכלל כולם שפעו מחמאות בלי סוף...
 

בדברי כנציג הטייסת התמקדתי בנושאים הבאים:
1. צינתי כי ביקו בירן אינו "מפקד טייסת המתנדבים טייסת 10"  כפי שנכתב בהזמנה לדיון זה, אלא נציג היחידה האווירית של המשטרה בפעילותה עם הטייסת. הדגשתי שהטייסת הנה גוף אזרחי של מתנדבים, ויש לה מנהל מטעם אגודת התעופה. בקשתי מנציגי איכות הסביבה לתקן אצלם את הטעות וכולם רשמו לפניהם את ההערה.
2. ספרתי באופן כללי על הפסקת הטיסות עם המשטרה, הסיבה והגורם להפסקה זו (היחידה האווירית),  והיכן הדברים עומדים כרגע, כולל השיחה שהייתה לנו עם השר לביטחון פנים והמפכ"ל. יצחק בן דוד הודיע שהוא יפעיל את כל האמצעים שבידו כדי לגרום לחידוש הטיסות בהקדם, וזאת לנוכח החשיבות הרבה שהוא מייחס לשילוב הטייסת בפעילות עם איכות הסביבה.
3. תיארתי משימה שהטסתי באכיפת השלכת פסולת וגנבות חול, תוך הדגשת התועלת והיעילות הרבה שבטיסות כאלה.
4. נתתי דגש לעניין ביטולי הטיסות המתוכננות, הנעשות בדך כלל ברגע האחרון, והדגשתי שאין אנו מוכנים להמשיך ולטוס במשימות אלה אם נושא זה לא ייפתר. נציגי איכות הסביבה אמרו שהביטולים באים מכיוון המשטרה, וזאת בניגוד לטענת המשטרה שהביטולים הם ביזמת איכות הסביבה. בן דוד הודיע שהוא מברר את הנושא ויפעל לצמצום הביטולים למינימום.
5. תוך כדי הסקירה שלי הועלתה ע"י הנוכחים שאלת הסטטוס הביטוחי של השוטר (הסייר) שטס במשימות אלה. יש להעלות נושא זה בדיונים עם אק"מ והיחידה האווירית. 
 6. התפתח דיון קצר עם הנוכחים בנושאי הבעיות בקשר וטיסות באזורי פיקוח של שדות תעופה. סוכם שבבעיית הקשר יטפל קצין הקשר שלנו גדי רכס עם יואב מדינה בניסוי ציוד חדש שהוצע על ידו, ובבעיית טיסה באזורי פיקוח שדות עם היחידה האווירית, וזאת מיד עם חידוש הטיסות.
7. יואב מדינה העלה את האפשרות שהטייסת תופעל באופן ישיר ע"י איכות הסביבה, ללא היחידה האווירית. קבלתי בברכה את דבריו, תוך הבעת ספק אם הדבר בכלל אפשרי.
8. בסיום בקשו כל המשתתפים להעביר למתנדבי הטייסת את ברכתם ותודתם, והביעו תקווה שהבעיות תיפתרנה והטיסות יחודשו בהקדם.
 

 

בברכה,
אשר נחמיאס - קצין מתנדבים טייסת 10
